Dorte Bennedsen (S), 2000-05-18:
De gange loven om kunstig befrugtning har været til forhandling i Folketinget, har det unægtelig været en sag med mange følelser i.
Jeg synes i og for sig, at følelser er en god ting, følelser og stærke holdninger i forbindelse med lovgivningsarbejdet.
Men jeg må indrømme, at jeg også synes, at der kan komme et punkt, hvor følelserne tager overhånd.
Og det synes jeg lige, vi oplevede i fru Margrete Aukens ordførertale her.
Fru Margrete Auken spurgte: Skal vi tillade kunstig befrugtning til alle, også selv om vi må fjerne barnet umiddelbart efter fødslen?
Det er en uanstændig måde at udtale sig på, som om der var nogen, der synes, det var en god idé.
Og hvis fru Margrete Auken har læst sine bilag, ville hun også have kunnet læse et svar, som sundhedsministeren har givet på et spørgsmål omkring § 4, som dels går på, hvad lægernes forpligtelse er i dag, og dels er et løfte fra ministeren om at gå ind og understrege over for lægerne, at de skal være denne opgave voksen og tage den seriøst. Der er jo ikke nogen af os, som synes, at den problemstilling med et eventuelt misbrug er en rigtig situation.
Men såvidt jeg har kunnet undersøge, er der, jeg har hørt tallet 20 fjernelser af børn, der var født ved kunstig befrugtning, men dér, hvor jeg har kunnet tjekke det efter, var der to, jeg mener det var i 1996.
Så der ligger altså nogle meget overdrevne forestillinger om problemets størrelse. Men det er et problem, der er seriøst og alvorligt, og det skal tages op.
Og så synes jeg ikke, det er rimeligt ligesom at antyde, at vi andre er fuldstændig fløjtende ligeglade.
Så er der spørgsmålet om det, fru Margrete Auken kalder - og det udtryk har jeg for længst lært at acceptere -
søskende i fryseren.
Det synes jeg er en ærlig sag - det gælder jo mange delelementer i det her - at det er seriøse, etiske problemer, som enhver må forholde sig til.
Jeg har jo også tidligere sagt til fru Margrete Auken i sådan mere private samtaler, at jeg personlig ikke har nogen problemer med, at befrugtede æg nedfryses.
Men jeg har et problem ved her fra denne talerstol at blive anklaget for at være dybt uansvarlig.
Jeg og mine kolleger og min folketingsgruppe har i, jeg havde nær sagt, årevis diskuteret, jeg tror alle aspekter
omkring kunstig befrugtning
, og vi er nået frem til nogle resultater.
Jeg forlanger ikke, at fru Margrete Auken skal være enig, hun har sin fulde ret til at være flintrende uenig med mig, men hun har ikke ret til at sige, at jeg er uansvarlig.
Den accepterer jeg ganske enkelt ikke.
Og det blev også sagt om et par andre ting, at det var dybt uansvarligt.
Jeg synes, vi skal lade være med den slags.
Der er ikke ret mange lovforslag - det skulle lige være det dér om persondata, vi havde i Retsudvalget gennem 3 år - her i Folketinget, der har været drøftet så meget og så grundigt og så individuelt i grupperne, fordi det er ting, der går tæt på os alle sammen.
Det gør vi mellem partierne, og det gør vi inden for partierne.
Og det er det, denne afstemning senere på dagen vil give sig udtryk i, at der vil stemmes meget individuelt inden for partierne.
Det synes jeg er i orden, og jeg synes, det er i orden, uanset om det endelige resultat skulle blive et andet end det, jeg ønsker mig.
Men jeg synes, at vi skal have respekt for hinanden.